Ego Odo Ragoz, miles, dominus de Sancto Sepulchro, et Aelydis, uxor mea, concessimus in puram et perpetuam elemosinam fratribus militie Templi et hominum suorum, ut animalia sua de Capella Valonis eant in perpetuum in pastura, a via que ducit a monasterio Sancte Marie usque ad Sanctum Savinianum versus Capellam Valonis et ubicumque justicia nostra se extendit a dicta via versus Capellam, ita tamen quod si aliquod animal dictorum fratrum vel hominum suorum in dicta justicia nostra a dicta via versus Capellam in quocumque forefacto captum fuerit, tam dicti fratres quam homines et pastores eorum ab omni emenda et forefacto seu injuria erunt immunes, resarciendo tantummodo dampna que fecerit animal, nec aliquo aliomodo nos seu heredes nostri ipsos seu animalia seu pastores eorum poterimus alio modo molestare. Et si forte familia seu homines ipsorum fratrum capti fuerunt capiendo leporem in dicta justicia, ipsi amictent leporem et solvent duos solidos pro forefacto et emenda, nec aliquo aliomodo poterimus eos molestare. Et nisi inventi fuerunt capiendo leporem non tenebuntur ad aliquam emendam, nec eos in aliquo poterimus molestare. Et super predictis firmiter in perpetuum observandis, legitimam contra omnes eis portabimus garantiam. Et quia ego Aelydis sigillum non habeo, sigillo predicti domini mei presentem cartam confirmavi. Actum anno Domini M°CC°XXX° primo, mense novembri.